b'\n_START_ARTICLE_\nOseltamivir\n_START_SECTION_\nUporaba\n_START_PARAGRAPH_\nOseltamivir se uporablja za prepre\xc4\x8devanje in zdravljenje gripe, ki jo povzro\xc4\x8data virusa influence A in B. Uvr\xc5\xa1\xc4\x8den je na seznam nujnih zdravil Svetovne zdravstvene organizacije; gre za nabor najnujnej\xc5\xa1ih zdravil za zagotavljanje osnovne zdravstvene oskrbe. Razmerje med tveganji in koristmi oseltamivirja ostaja sporno.\n_START_SECTION_\nBolniki z visokim tveganjem\n_START_PARAGRAPH_\nAmeri\xc5\xa1ki Center za nadzor in prepre\xc4\x8devanje bolezni (CDC), Evropski center za prepre\xc4\x8devanje in obvladovanje bolezni (ECDC), Angle\xc5\xa1ki in\xc5\xa1titut za javno zdravje in Ameri\xc5\xa1ka pediatri\xc4\x8dna akademija (AAP) priporo\xc4\x8dajo uporabo oseltamivirja pri bolnikih, pri katerih je pri\xc5\xa1lo do zapletov gripe, in pri tistih, ki imajo visoko tveganje za pojav zapletov  (hospitalizirani bolniki, majhni otroci, starostniki nad 65 let starosti, bolniki z drugimi resnimi soboleznimi, nose\xc4\x8dnice ...). _NEWLINE_Sistemati\xc4\x8dni pregled literature ni dokazal, da bi uporaba oseltamivirja pri bolnikih z vi\xc5\xa1jim tveganjem koristila. Ovrednotene klini\xc4\x8dne \xc5\xa1tudije namre\xc4\x8d po mnenju strokovnjakov, ki si opravili pregled literature, niso bile na\xc4\x8drtovane tako, da bi podale podatke o hudih zapletih, hospitalizaciji ali smrtnosti. Mednarodna strokovna skupina Cochrane je v svojem pregledu literature ocenila, da uporaba oseltamivirja pri bolnikih z visokim tveganjem prina\xc5\xa1a dolo\xc4\x8dene koristi, a je podala priporo\xc4\x8dilo, da naj zdravniki in drugi, ki odlo\xc4\x8dajo o smernicah zdravljenja, na novo ovrednotijo priporo\xc4\x8dila za zdravljenje gripe z zaviralci nevraminidaze._NEWLINE_CDC, EDCD in druge organizacije ter tudi farmacevtsko podjetje Roche so zavrnili izsledke Cochranovega poro\xc4\x8dila, z obrazlo\xc5\xbeitvijo, da so v svojem poro\xc4\x8dilu neustrezno pri\xc5\xa1li do izsledkov za hudo bolne bolnike na osnovi podatkov na zdravi populaciji. Tudi Evropska agencija za zdravila ni spremenila indikacij za zdravilo._NEWLINE_V preglednem \xc4\x8dlanku v strokovnem vestniku New England Journal of Medicine priporo\xc4\x8dajo med epidemijami gripe uporabo oseltamivirja pri vseh bolnikih, sprejetih na oddelke intenzivne nege zaradi zunajbolni\xc5\xa1ni\xc4\x8dne plju\xc4\x8dnice, dokler ne potrdijo odsotnosti gripe s testiranjem s PCR.\n_START_SECTION_\nBolniki v sicer dobrem zdravstvenem stanju\n_START_PARAGRAPH_\nPri bolnikih, oku\xc5\xbeenih z gripo, ki so sicer v dobrem zdravstvenem stanju, CDC priporo\xc4\x8da uporabo protivirusnih zdravil v obdobju prvih 48 ur oku\xc5\xbebe, medtem ko na primer nem\xc5\xa1ke smernice odsvetujejo uporabo protivirusnih zdravil pri takih bolnikih._NEWLINE_V letu 2013 so objavili dve metaanalizi, ki sta obe ugotovili, da koristi uporabe oseltamivirja pri sicer zdravih posameznikih ne pretehtajo tveganj, Pri omejitvi analize na bolnike s potrjeno oku\xc5\xbebo so pri Cochranu ugotovili nejasne dokaze o zmanj\xc5\xa1anju tveganja za zaplete, kot je plju\xc4\x8dnica, medtem ko pa so tri drugi pregledi literature pokazale manj\xc5\xa1e tveganje za zaplete. Objavljene \xc5\xa1tudije ocenjujejo, da uporaba oseltamivirja skraj\xc5\xa1a trajanje simptomov za pol do en dan. Koristi zdravljenja mora zdravnik skrbno pretehtati glede na mo\xc5\xbene ne\xc5\xbeelene u\xc4\x8dinke, ki vklju\xc4\x8dujejo tudi psihiatri\xc4\x8dne simptome in bruhanje._NEWLINE_Izsledki organizacije Cochrane Collaboration iz leta 2014 ka\xc5\xbeejo, da oseltamivir ne zmanj\xc5\xa1a tveganja za hospitalizacijo in da ni dokazov o zmanj\xc5\xa1anju \xc5\xa1tevila zapletov gripe, kot je na primer plju\xc4\x8dnica, ter o zmanj\xc5\xa1anju prena\xc5\xa1anja virusa na druge osebe. Dolo\xc4\x8deni dokazi celo nakazujejo, da oseltamivir zmanj\xc5\xa1a zmo\xc5\xbenost bolnikovega organizma, da proizvede dovolj\xc5\xa1njo \xc5\xa1tevilo protiteles proti povzro\xc4\x8ditelju gripe. Avtorji so priporo\xc4\x8dili ponovno ovrednotenje smernic zdravljenja gripe glede na majhne koristi in pove\xc4\x8dano tveganje za bolnike ob uporabi zdravila oseltamivir. CDC, EDCD in druge organizacije niso sledile izsledkom organizacije Cochrane Collaboration ter niso spremenile smernic zdravljenja in prepre\xc4\x8devanja gripe.\n_START_SECTION_\nPrepre\xc4\x8devanje\n_START_PARAGRAPH_\nCDC ne priporo\xc4\x8da splo\xc5\xa1ne uporabe oseltamivirja za prepre\xc4\x8devanje oku\xc5\xbebe z gripo, saj bi \xc5\xa1iroka uporaba lahko vodila do razvoja odpornosti virusa proti zdravilu. Oseltamivir se priporo\xc4\x8da za prepre\xc4\x8devanje oku\xc5\xbebe le pri posameznikih z visokim tveganjem, ki so bili izpostavljeni povzro\xc4\x8ditelju gripe v zadnjih 48 urah ter niso bili cepljeni oziroma so prejeli cepivo nedavno (in zato \xc5\xa1e ne zagotavlja za\xc5\xa1\xc4\x8dite). Za\xc5\xa1\xc4\x8dita pred oku\xc5\xbebo z oseltamivirjem se priporo\xc4\x8da tudi med izbruhi v negovalnih ustanovah ter pri posameznikih s huj\xc5\xa1o imunsko pomanjkljivostjo._NEWLINE_Oseltamivir pri uporabi za prepre\xc4\x8devanj oku\xc5\xbebe zmanj\xc5\xa1a tveganje za razvoj simptomatske bolezni, vendar so dokazi zato skopi.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nMed pogostimi ne\xc5\xbeelenimi u\xc4\x8dinki (ki so se v klini\xc4\x8dnih raziskavah pojavili pri ve\xc4\x8d kot enem odstotku bolnikov) sta slabost in bruhanje. Pribli\xc5\xbeno pri vsakem 22. odraslem bolniku in vsakem 19. pediatri\xc4\x8dnem bolniku, ki prejema oseltamivir, se pojavi bruhanje.Pri uporabi oseltamivirja za prepre\xc4\x8devanje oku\xc5\xbebe se pojavljajo med drugim tudi glavobol,te\xc5\xbeave z ledvicami in psihiatri\xc4\x8dni ne\xc5\xbeeleni u\xc4\x8dinki. Vpliv oseltamivirja na srce ni jasen; podatki ka\xc5\xbeejo, da lahko obla\xc5\xbei simptome na srcu, hkrati pa lahko povzro\xc4\x8di hude motnje sr\xc4\x8dnega ritma._NEWLINE_Podatki iz obdobja po utr\xc5\xbeenju oseltamivirja ka\xc5\xbeejo tudi na povzro\xc4\x8danje ne\xc5\xbeelenih u\xc4\x8dinkov na jetrih (vnetje jeter in povi\xc5\xa1anje jetrnih encimov), izpu\xc5\xa1\xc4\x8daja, preob\xc4\x8dutljivostnih reakcij (vklju\xc4\x8dno z anafilaksijo), toksi\xc4\x8dne epidermalne nekrolize, sr\xc4\x8dne aritmije, kr\xc4\x8dev, zmedenosti, poslab\xc5\xa1anja sladkorne bolezni, hemoragi\xc4\x8dnega kolitisa in Steven-Johnsonovega sindroma. Pogostnost teh ne\xc5\xbeelenih u\xc4\x8dinkov ni znana in tudi vzro\xc4\x8dne povezave z uporabo oseltamivirja \xc5\xa1e niso pojasnili. _NEWLINE_Navodilo za uporabo vsebuje opozorila o psihiatri\xc4\x8dnih ne\xc5\xbeelenih u\xc4\x8dinkih, ki so jih zaznali po utr\xc5\xbeenju zdravila. Pojavljali naj bi se redko, vzro\xc4\x8dna povezava pa ni pojasnjena.\n_START_SECTION_\nOdpornost proti zdravilu\n_START_PARAGRAPH_\nV veliki ve\xc4\x8dini sevov virusa, odpornih proti oseltamivirju, gre za zamenjavo posamezne aminokisline (His274Tyr v N1) v strukturi encima nevraminidaza. Metaanaliza 15 raziskav je pokazala, da je pogostnost odpornosti povzro\xc4\x8ditelja proti oseltamivirju okoli 2,6-odstotna. Odpornost se pogosteje pojavlja pri influenci A, zlasti pri podtipu virusa  H1N1. Podatki ka\xc5\xbeejo, da se med zdravljenjem z oseltamivirjem odpornost pojavi pri znatnem \xc5\xa1tevilu bolnikov in lahko vodi do pojava plju\xc4\x8dnice. Za primerjavo so o odpornosti proti zanamavirju, drugemu protivirusnemu zdravilu, ki se uporablja pri gripi, poro\xc4\x8dali redko. Pri bolnikih s hudo imunsko pomanjkljivostjo so poro\xc4\x8dali o podalj\xc5\xa1anem \xc5\xa1irjenju odpornih sevov virusa tudi po prekinitvi zdravljenja z oseltamivirjem. Vendar pa mutirani virusi na\xc4\x8deloma ka\xc5\xbeejo zmanj\xc5\xa1ano ku\xc5\xbenostin virulentnost se te\xc5\xbeko prena\xc5\xa1ajo iz \xc4\x8dloveka na \xc4\x8dloveka. Mutacije na sicer strogo ohranjenem aktivnem mestu encima namre\xc4\x8d zelo oslabijo funkcionalnost nevraminidaze, ki je nujna za \xc5\xa1irjenje virusov.\n_START_SECTION_\nMehanizem delovanja\n_START_PARAGRAPH_\nOseltamivir je predzdravilo in sam ne izra\xc5\xbea protivirusne u\xc4\x8dinkovitosti. Po presnovi v jetrih se s hidrolizo pretvori v aktivni presnovek, prosti oseltamivir karboksilat. Aktivni presnovek je selektivni zaviralec nevraminidaznih encimov virusa influence, glikoproteinov, ki so na povr\xc5\xa1ini viriona. Encimska aktivnost virusne nevraminidaze je pomembna tako za vstop virusa v neoku\xc5\xbeeno celico kot za spro\xc5\xa1\xc4\x8danje novonastalih virusnih delcev iz oku\xc5\xbeenih celic in za nadaljnjo \xc5\xa1iritev virusne oku\xc5\xbebe po telesu.\n_START_SECTION_\nFarmakokinetika\n_START_PARAGRAPH_\nBiolo\xc5\xa1ka uporabnost oseltamivirja po zau\xc5\xbeitju je ve\xc4\x8d kot 80-odstotna. Absorbirana u\xc4\x8dinkovina zapade u\xc4\x8dinku prvega prehoda in se obse\xc5\xbeno presnovi do aktivnega presnovka. Volumen porazdelitve oseltamivirja zna\xc5\xa1a okoli 23\xe2\x80\x9326 litrov. Razpolovni \xc4\x8das oseltamivirja je okoli 1\xe2\x80\x933 ure, oseltamivir karboksilata pa okoli 6\xe2\x80\x9310 ur. Izlo\xc4\x8da se prete\xc5\xbeno s se\xc4\x8dem, in sicer v obliki aktivnega presnovka (ve\xc4\x8d kot 90\xc2\xa0% peroralnega odmerka).'